DOI

El entificaol d'ojetu degital, conocíu n'ingrés comu digital object identifier o DOI i DOI, es un atillu permanenti en horma de cóigu alfanumíricu qu'entifica de horma única un conteníu eletrónicu. Esta pieça específica de conteníu enteletual pué sel un artícalu centíficu, una imagi, un libru, una canción o sotru, sempri que seya un ojetu nel ambienti degital.

Una horma corrienti de gastal el sistema DOI es dal alas pubricacionis centíficas un númiru específicu que qualquiel pué gastal pa encontral pola Redi el mentau artícalu. A deferencia del sistema URL, gastau enas páginas web, el sistema DOI no múa col passu del tiempu, enque'l artícalu seya assitiau nuna dereción destinta pos lleva l'enteración encorporá en horma de metadatus.

L'enhuncionamientu del DOI se devi ala calavoración de tres tipus de organizacionis:

 International DOI Foundation: S'acupa dela almenistración i promovición delos estándaris dela marca.
 Corporation for National Research Initiatives: associación estauniensi sin lucru destiná pa promovel l'espigaeru delas tenologías dela enteración i la comunicación en el campu dela vestigación centífica i que s'acupa de desenroal i mantenel tol sistema paque'l DOI se cumpra corretamenti.
 Agencias de registru: Brindan alas editoriais de conseguil un DOI palas sus pubricacionis baxu'l juíziu dela International DOI Foundation. Angunas agencias de registru sonin DataCite, mEDRA i CrossRef.

CrossRef es la mayol agencia de registru i esmençó en heneru del 2000. Tieni ata agora diés mil ochocientus biembrus de mas de cientu catorzi paísis i mas de noventa millonis d'elementus de conteníu registrau; amás, tieni deferentis herramientas pa desengolvel la busca d'enteración centífica. Una delas herramientas que brinda CrossRef es el CrossRef Metadata Search, que dexa agencial, con solu aproporcional el DOI, los datus básicus duna pubricación comu'l títulu, parabras llavi, utoris i resumi, dentri otrus. Tamién se puein agencial los metadatus en horma Bibtex i RIS, assina comu la referencia biblográfica en horma APA, Vancouver, Chicago, MLA, IEEE i Harvard.

Un exempru del enhuncionamientu del DOI es en Brasil, aondi La Plataforma Lattes del Conselho Nacional de Desenvolvimento Científico e Tecnológico (Conseju Nacional de Desengolvimientu Centíficu i Tenológicu, CNPq) gasta'l DOI comu una horma degital dela certificación dela produción de literatura gravá polos sus vestigaoris enos sus C.V. Lattes. Quand'un pograma navegaol s'atopa con un númiru DOI, gasta'l prefixu pa encontral la basi de datus del editol i assín tenel acessu ala enteración del libru o el pedióricu, que puei encruíl datus del catálagu, habrucheus i atillus.

 Referencias 

 Atijus p'ahuera 
 The Digital object identifier system .
 Sitiu web oficial dela CNRI .
 Serviçu privau d'almenistración del DOI.

Categoría:Entificaoris entrenacionalis
Categoría:Interné
Categoría:Inhormática